Light | Мнения Daily - "Томахавките" - стратегия или друг Тръмп-туит
Ударената авиобаза "Ал Шейрат" от сателит на DigitalGlobe. От коментар на Стефан Попов, "РискМонитор", за "Дневник"Барак Обама години наред отлагаше подобна намеса в Сирия. Затова беше обвиняван, особено от републиканските кръгове в Конгреса, за мекушава политика по принципен въпрос, какъвто е систематичното избиване на невинни граждани, унищожаване на градове като Алепо и гигантската емигрантска вълна. Обама се отдръпна от традиционните ангажименти на САЩ към конфликтни зони в Близкия изток и към масирано нарушаване на човешки права от престъпен режим. Това е една от причините външната му политика да се смята от мнозина за провал.Завоят е значителен и от гледна точка на поведението на Доналд Тръмп. През 2013 г. в серия туитове той обвинява Обама, че би бил глупак, ако предприеме акция в Сирия; настоява това да не се прави по никакъв начин; сочи, че една намеса има само пасиви и до нищо добро не води; че конфликтът трябва да се реши от Арабската лига (сякаш това е мислимо).Цялата кампания на Тръмп беше изградена върху идеята, че военните ангажименти са скъпи, неоправдани и трябва да се намалят, да не кажа, отменят, освен ако, както в случая с "Ислямска държава", не заплашват САЩ директно. "Америка над всичко/преди всичко" означаваше САЩ да се върнат към своите проблеми и да работят за непосредственото благополучие на своите граждани. Дни преди изборите през ноември 2016 г. Тръмп дори стигна дотам да заяви буквално, пак в туит, че започване на война в Сирия ще доведе до конфликт с ядрената сила Русия, а оттам и до Трета световна война.Днес тези изказвания са оказаха изненадващо подменени. Тръмп казва в деня на атаката, че бруталните действия на Асад не могат да бъдат подминавани. А в краткото си изявление по повод ракетната атака звучи като развълнуван международен правозащитник от "Амнести интернешънъл".Какви ефекти могат да се очакват от военната намеса в Сирия? Бомбардировката няма да промени спадащия рейтинг на Тръмп. Последните измервания показват одобрение, слязло до 35%. Интервенцията изненада твърдите поддръжници на Тръмп, които очакват скъпите експанзии по света да се преустановят. А противниците на Тръмп не могат да се разколебаят от такава акция.Конгресът ще приветства Тръмп от двете страни, които в момента са в остър конфликт по въпроси от здравната реформа до новата номинация за член на Върховния съд. Тръмп бе поздравен шумно от обичайно критикуващото го крило на Републиканската партия. Ще бъде подкрепен и от демократите, но с определени условия за бъдеща политика към Сирия.Русия вече окончателно се увери, че сметките й с Тръмп са грешно фантазирани. Тостовете в Руската дума в 10 сутринта с шампанско в чест на Тръмп ще останат в историята като нелепа сцена. Отношенията временно ще се влошат, ще има остри декларации, особено от Русия към САЩ. А убеждението, че връзките на Тръмп с Русия, доказани или подозирани, са против интересите на САЩ, ще отслабне съществено.Остават обаче открити най-съществените въпроси: Преди всичко ударът срещу базата "Ал Шейрат" ще бъде ли вписан в по-обширна стратегическа рамка за прекъсване на гражданската война в Сирия, облекчаване на хуманитарната криза, решение на проблема с Асад и т. н.? Засега дори приветстващите атаката остават със съмнението, че тя е поредната спонтанна акция, с каквито Тръмп залива Америка и света. Американците дори се питат дали разлетелите се томахавки (ракетите Tomahawk) не са нова форма на Тръмп-туитове.Преговорите с "Газпром"Не че не можем. Не искат.Коментарът е от профила на Илиян Василев във фейсбукНека поясня какъв шанс губим, ако пропуснем да се договорим за нови условия с "Газпром" и за влизащо веднага в сила намаление на цената на природния газ, като сменим формулата и най-вече като отиграем претенциите за надвзети суми след 2012 г., с което "Газпром" имплицитно се съгласи в преговорите си с ЕК. Основно заради по-високи от пазарните цени, на които сме купували природния газ след началото на разследването на комисията.До момента на даване на становище по предложението на "Газпром" до ЕК имаме златно време да договорим максимално изгодна за себе си позиция в преки преговори с "Газпром". В оптималния случай цената на природния газ благодарение на зависимостта на "Газпром" от нашия отговор към ЕК и преговорния лост на претенциите може да падне драстично.Това ще отвори прозорец на възможности на индустрията и ще неутрализира повечето проблеми, свързани с цената на природния газ от 1 април и последващия ефект върху свързани стоки.Ако "Газпром" не реагира, тогава сме свободни да отправим всички бележки и да отразим всяко недоволство в отговора си към ЕК. Пратим ли становището в ЕК - вече сме пропуснали да получим своята изгода в двустранни преговори, а ще разчитаме на общи ЕК политики и позиции.Разбирам, че българската страна готви някакъв отговор, който е обтекаем и на принципа "да не бягаме пред вятъра", да са оглеждаме и ослушваме, за да не дразним "големия" брат. Да престанат служебните и пригласящи им да говорят глупости, че цената на природния газ у нас е най-добрата в региона, че няма други доставчици и няма по-ниски цени.Не вярвайте, че няма начин или не можем. Не искат.ПозицияРусия нямала проблем с тероризма?От коментар на Александър Андреев в Deutsche WelleРуската пропаганда дълго време опростяваше проблема с тероризма в Европа, свеждайки го единствено до бежанците и мигрантите. Безчет платени и самонаети тролове в социалните мрежи, включително и в България, непрекъснато възпроизвеждат това клише под мотото "Меркел ги покани". В кампанията за отслабване на Европа непрекъснато се твърди, че "здравата ръка" на Путин предпазва Русия от тероризма, а разглезените либерални европейци сами си навличат тази напаст на главите. Но два атентата от последните седмици показаха, че между бежанците и терористите не бива да се поставя знак за равенство.Основният заподозрян за терористичното нападение в Стокхолм на 7 април е Рахмат Акилов от средноазиатския Узбекистан. След атентата в Петербург, при който загинаха 14 души, също беше арестуван заподозрян от Средна Азия – киргизецът Акбаршон Джалилов. Терористи от Средна Азия извършиха и атентата в Истанбул в новогодишната нощ на 2016. Двама от атентаторите на истанбулското летище "Ататюрк" в началото на 2016 г. също произхождат от Средна Азия. Извършителят на атентата в Санкт Петербург също не е бежанец, а руски гражданин, дошъл от Централна Азия.В германския седмичник "Ди цайт" познавачът на Русия Михаел Туман припомня, че след войната срещу сепаратистите в Чечения "спокойствието в собствената им страна окрили руски политици и журналисти, които в надпревара коментираха причините за терора в Европа. Повечето коментари твърдяха, че виновни за всичко са бежанците"."Руските политици вярваха, че страната им е сигурна, понеже не приема бежанци. Всъщност руското общество е точно толкова пъстро, колкото и обществата в редица европейски държави. Обикновено големите градове привличат като магнит терористите, тъй че Петербург е точно толкова раним, колкото са Париж, Берлин или Москва", твърди Туман. И прави една тревожна прогноза: "Годините без терор в Русия след 2013 са били само привидно затишие."